  Майя Бывальцева «Инженеры будущего 2016» калыккуспо форум ортчоз «Чекерил» огъетын инвожое-гудырикошконэ. Со пусъемын Удмуртиысь кивалтэт но Россиысь машиностроительёслэн Союззы куспын валче ужан сярысь тупанкылэн. Ужкагазлэсь ӵектоссэ 21-тӥ южтолэзе юнматӥз элькун кивалтэт. «Егитъёслэсь промышленностья куатетӥзэ калыккуспо форумзэс ортчытон элькунэн тодматыны, инвестор луыны быгатӥсьёсты кыскыны но шаермылэсь машиностроение удысын луонлыкъёссэ возьматыны юрттоз», — вераз Удмуртиысь Инвестициосты азинтонъя агентстволэн кивалтӥсез Илья Пономарёв. Солэн верамезъя, ужрадэз ортчытыны 36 миллион 109 сюрс манет кулэ. Отысь 4 миллион 977 сюрс манетсэ Удмуртия висъяны кулэ. Форумлэн ужанрадлыказ пыртыны чакламын машиностроениез азинтон ужпумъёсъя кенешонъёс, ӵектосъёсы инвестициосты кысконъя мастер-классъёс, конкурсъёс. Ужрадын эскерыны ӵектэм одӥгез валтӥсь ужпум герӟаськемын луоз Удмуртиысь промышленной предприятиослы ужасьёсты дасянэн. «Инженеры будущего» форумын Россиысь но кунгож сьӧрысь егит тодосчиос, промышленной предприятиосысь ӧнерчиос ог-огзылэн ужан амалъёсынызы тодматско. Ужрадэ люкаськемъёс Россиысь бадӟым промышленной предприятиослэн кивалтӥсьёсынызы, кун тӧрлык ёзэсъёслэн ыстэм муртъёсынызы лэчыт ужпумъёс сярысь вераськыны быгатозы. Тегъёс: Промышленность егитъёс Удмуртия форум  